## L’Institut Valencià de Cultura presenta les lectures dramatitzades del Laboratori Insula Dramataria Josep Lluís Sirera

*** Andrea Martínez, Román Cebrián, Núria Vizcarro i Juli Disla són els autors participants en esta edició
* Les lectures de les seues obres es faran en el Teatre Rialto de València de l’11 al 22 de desembre**

L’Institut Valencià de Cultura, dependent de la Conselleria d’Educació, Cultura, Universitats i Ocupació, ha programat de l’11 al 22 de desembre en el Teatre Rialto de València les lectures dramatitzades del VII Laboratori de Dramatúrgia Insula Dramataria Josep Lluís Sirera.

Andrea Martínez, Román Cebrián, Núria Vizcarro i Juli Disla són els autors participants en esta edició, que ha comptat amb la coordinació de Paco Zarzoso i la tutoria externa d’Albert Arribas.

El Laboratori de Dramatúrgia Insula Dramataria Josep Lluís Sirera té l’objectiu d’estimular l’escriptura teatral i potenciar la dramatúrgia viva valenciana. Per a fer-ho, el projecte proposa generar unes condicions òptimes de treball, així com compartir el procés d’escriptura realitzant reunions conjuntes amb altres autors i professionals escènics i generar així un procés més creatiu.

Un dels grans eixos de la Direcció Adjunta d’Arts Escèniques és el suport a la creació, per a la qual cosa compta amb diversos projectes com les produccions pròpies, laboratoris de dramatúrgia, laboratoris d’investigació, residències, etc.

Estes lectures suposen, a més, “un suport al conjunt del teixit escènic valencià, ja que en estes lectures intervenen, a més dels autors, actors, directors i altres professionals que completen els equips artístics i tècnics en la posada en escena d’estes lectures dramatitzades”, ha manifestat la directora adjunta d’Arts Escèniques de l’IVC, María José Mora.

**Calendari de lectures**

L’11 i 12 de desembre es duran a terme les lectures del text *L’Admiració* de Juli Disla, dirigida per Jaume Pérez Roldán i interpretada per Mireia Pérez, Toni Agustí i Wanda Bellanza.

Els dies 14 i 15 de desembre serà el torn del text *Planter*, de Núria Vizcarro, dirigit per l’autora i interpretat per Laia Porcar, Silvia Valero, Cesca Salazar, Lia Herbor, Rebeca Izquierdo, Beatriu Casanova i Rosanna Espinós.

*Todo es verde*, d’Andrea Martínez, es podrà vore el 18 i 19 de desembre i estarà dirigit per Melena Androide i interpretat per Almudena Casado, Daniel V. Carrillo Palomo, Daniel Teba, Marina Santos i Sara Ruiz Ferrer.

Finalment, els dies 21 i 22 de desembre es durà a terme la lectura del text de Román Cebrián, *Bialowieza*, dirigit per Marina Cerisuelo i interpretat per Verònica Andrés, Lola Bou, Anna Claramonte, Marcos Luis Hernando, Enric Juezas, Nacho Sánchez Ortiz i César Tormo.

Les entrades per a les lectures dramatitzades són gratuïtes i es poden sol·licitar en taquilles del teatre o en la [taquilla en línia](https://ivc.gva.es/val/ivc-val/programacio-ivc/teatre-rialto-de-valencia/insula-dramataria-josep-lluis-sirera-24-v) fins a un màxim de quatre entrades per persona.

Fecha: 10/12/2024